kaerle tec. doen te weten allen iegenwoirdich ende
toecommende dat wy ontfaen hebben die oetmoedige supplicacie
van janne heyskin diemen heet cort woenachtich binnen onse
stede van antwerpen inhoudende hoe dat hy voir tyts ons
getrouwelyck gedient heeft in onsen oirlogen binnen pan$e
voer therontime marcillien weenen in oistryck ende peronne
in sorge van zyn lyf ende omme den cost voer hem ende zyn
huysvrouwe te winnen heeft gedient op ten werf
binnen onse voirs. stede van antwerpen doende aldaer
grooten arbeyt zoe wanneer daer eenige scepen of booten
aengecomen zyn omme die goeden wesende binnen den
selven scepen uuyt te doen ende die voirsts den coopluyden
thuys te dragen zoe dat van ouder costumen is geweest
van doene nu erst dat opden derden kersheylichdach xvc
zevenendertich de voirn. suppliant mitsgaders anthonis
oolaerts diemen heet de sanghere hantwerckere ingeseten
poirter der voirs. stadt van antwerpen ende marie vanden
goore zyne huysvrouwe naer dien zyt tsamen hadden geweest
drincken te dambruggen ende dat zy met melcanderen
inden avont omtrent tsluyten vanden poorten thuiswaerts
quamen ende wesende op ten coudenberch voer een groen
huys daer een leve voer staet om hen daer te rusten zoe es
daer voerby commen gegaen wylen jan spellekin verselscipt
met zijnder huysvrouwen ende huer zoenken ende matheeus
ruyters diemen heet calf ende zynder huysvrouwe de welcke
calf zeyde tot suppliants geselscap goeden avond waer op
geantwoirt werd by den suppliant godloons u broedere
ende naerdien dat de voirs. calf ende jan spellekin twee oft
drye huysen voerby waeren gepasseert zoe vraeghde de
voirs. jan thuenis oolaerts totten voirs spellekin zuldy opten
werf niet commen wercken waer op spellekin antwoirde
daer sal ic $$ch comen ende daer mach ic zoe wel commen
als ghy seggende daer oir$s de voirs. calf totten suppliant
ende anthuenis de zanghere hier is de man denoterende
de voirn. spellekin die op den werf sal commen wercken alsoe
wel als ghy met gelyck of met ongelyck ende ziens u niet
aen het es my zoe naer als u dwelck hoorende de voirn. suppliant
ende anthonis antwoirden wel hebdy er gelijck toe ghy moechter
commen waerop de voirs. spelleken rephreerde zeggende
ghy groote hanssen ic sal der zoe wel dorven commen als ghy
ic soude alzoe wel eenen grooten hans onder zyn oogen dorven
zien als ghy ende met dien dat de voirs. spellekin voortghinck
zoe zeyde de voirs. suppliant compt compt ziet ons eens onder
ons oogen ende crycht een vuyst in uwen beck het es om een
blauwe ooge te doene daerop de voirs. matheeus ruyters
antwoirde dat zuldy wel laten heysken meynende den suppliant
zeggende oick totten suppliant cont ghy den man denoterende
de voirs. spellekin over straete niet laten gaen waerop de
voirs. suppliant zeyde calf wye doet hem wat ende met
dien zoe keerde hem de voirs. matheeus totten voirs.
spellekin den zelven metten ar$ nemende zeggende gaen
wy genader ende naer dien zoe tsamen wat voirts te waren
gegaen mitsdien dat de suppliant geseydt hadde totten voirs.
spelleken het es om een blauwe ooge te doene des voirs.
spellekens huysvrouwe zeyde totter suppliant jae ghy
bouve zoudy myn man dreyghen om een blauwe ooge te
geven om dat hy daer zoude commen wercken daer sal u
morgen myn heer den mercgreve over clagen dat$$ een
man met vrede over straeren niet can laten gaen
daerup die suppliant wederseyde jae ghy hoere ghy mane
zoudt ghy daeromme over een goet geselle den marcgrave
clagen zeggende totter voirn. spelleken gaet ghy op sinte
willevoerts velt ende zeyde totter onsen vrouwen wat
messeggen wy u ten es nyet d$$ geck de welcke u woorden
de voirs. spelleken hoorende ontschoot den voirs. matheeus
uuyten arme keerende hem omme ende quam naden suppliant
ende zyn geselscap geloopen zeggende ghy baertman ghy
crysman alzijdi crysluden zoude men waeromme te meer
ontsien ende meynende den suppliant te hebben greep den
voirs. antheunis oolaerts metten boesem dwelck ziende de
voirs. calf zeyde totten voirn. spelleken dat diegene die hy
metten boesem hadde w$$ anthuens dezanghere ende dat
hy de gene nyet en was diet op hem hadde noch hem gheen
arch es en begheerde noch oick gheen scepp over hem en
hadde ende de selver zangher vraeghde den voirs.
spelleken wat hy hem woude want hy hem gheen arch
en begeerde ende niet dien soe track de huysvrouwe van
matheeus ruyters den voirs. spelleken om hem van daer
ende wech te hebben ende omme den twist die zy a$cxt
hadde dat daeraf zoude hebben $$egen cunnen keerde
haer byden voirs. janne suppliant tot hem seggende lief
heysken laet toch spelleken gaen want ghy kent hem wel
ghy weet wel dat als hy wel gedroncken is hy geen geck
en can verstaen waerop de suppliant antwoirde gaet
ghy henen met hem ende alsoe die voirs. huysvrouwe
van matheeus zeyde tot de voirs. spellekin gaen wy gaen
wy genader de selve spellekin en wilde niet gaen maer
bleef noch staen arguerende jegens den voirs. suppliant
ende anthuenis de zangere zeggende tot hem al zidij
crichluden ic zoude uwe een onder zyn oogen wel
dorven zien hadde ic gelyck gewe$$ waerop de voirs.
anthuenis de zangere zeyde ziet ons onder ons oogen
ende de suppliant zeyde totten voirs. spellekin ic soude
u wel in u bachuys douwen wairop de voirn. matheeus
antwoirde totter suppliant dat zoudi wel laten heysken
ende de suppliant seyde totten voirs. matheeus wye wilt
hem yet dien doen zeyde de voirn. matheeus heysken zydi
niet een wonderlyck volck dat ghy den man denoterende
den voirs. spellekin achter straten niet en cont laten gaen
ende met dien zoe liet de voirs. spellekin anthuensen ende
liep naer den voirs. suppliant dewelcke hem omme keerde
ende track zynen deeghen uuyt dien voer hem houdende
ende seggende totten voirs. spellekin en compt my niet
naerdere dan dien deeghen lanck en es maer spelleken
tarde hem al inne zeggende ghy baertman alzydi een
crychsman ic zoude u alzoe wel eenen opstekere in u
lyff dorven douwen als eenen anderen ende zoe nyet
cesserende van den suppliant inne te gaene ende den
selven suppliant zynen deegen al voere hem houdende
zoe heeft de voirs. wylen spellekin met gewelt daer inne
geloopen ende eenen steke vanden selven deeghen duer
dlyf gecregen waeraf hy terstont neder ter eerden viel
ende starf sonder dat de suppliant naer hem stack anders
dan hy suppliant zyn mes voir hem hielt ter causen van
welcken dootslach de suppliant vresende rigeur van
justicie en soude niet dorren converseren noch hanteren
in onsen lande van brabant ten zy dat onse gracie hem
hierop verleendt wordde om de welcke hy ons oetmoedlic
gebeden heeft soe eest dat wy desen aengesien ende
hier op gehadt tadvis van onsen lieven ende getrouwen
den cancellier ende luyden van onsen raede in brabant
compassie ende medelyden hebbende metten voirn. suppliant
ende willende hem in desen gracie ende genade prefereren
voer rigeur ende stranheyt van justicien hebben de selven
suppliant inden gevalle alsboven quyts quytgescolden
ende vergeven scelden quyte ende vergeven uuyt onser
zunderlinger gracien by desen den dootslach voeren verclaert
mitgaders oyck alle peine ende amende corporele ende
criminele daer inne by hem overmits ende uuyt saken
van tgunt des voirscreven es tegens ons onse hoocheyt
ende justicie eenichssins mach hebben ontgaen ende
hebben hem doen aengaende gerestitueert ende gestelt
restitueren ende stellen by desen tot zyne goede fame
ende name in onsen voirs. lande ende hertochdom van
brabant ende allen anderen onsen landen ende heerlicheden
ende tot zyn goeden noch ter tyt nyet geconfisqueert
zynde zoe verre daer eenige waeren imponerende
hier op een eeuwich zwygen ende silencie onsen procureur
generael ende allen anderen onsen richteren justicieren ende
officieren ons voirs. lants van brabant hoedanige die
zyn oft wesen moegen satisfactie nochtans yerts ende
alvooren gedaen der geinteresseerde partie zoe verre die noch
nyet gedaen en waere civilick alleenlyck behoudelyck oyck
dat hy den voirs. dootslach iegens ons civilick beteren sal naer
de gelegentheyt vander mesdaet ende faculteyt van zynen goeden
ende dat hy gehouden wordt te betalen de redelycke costen van
justicie daeromme gedaen ende naegevolcht indien datter eenige
gesciet zyn ter taxatie ende arbiterscepe van onsen voirs.
cancellier ende luden van onsen raede in brabant die wy daertoe
sy hieraf
verantwordt
byden ontfanger
vanden exployten
committeren ontbieden daeromme ende bevelen den voirs.
onsen cancellier ende luden van onsen raede in brabant dat
voir hemluden geroupen degene die daeromme behoiren zullen
geroepen te zyne zy procederen ende doen procederen wel
ende dueghdelick totter verificacie ende interinemente van
desen onsen iegewoirdigen brieve naer huer forme ende
inhouden ende welck interinement de voirs. suppliant
gehouden sal zyn in onsen voirs. raede te versoucken binnen
eenen jaere naer date van desen op te peyne van te
verbueren deffect des selver ende dat gedaen ende de
voirs. civile boete ende costen van justicie indien datter
eenige zyn getaxeert gearbitreert ende betaelt alst behoiren
sal van welcke civile boete degene van onsen rentmeesters
dient aengaet gehouden werdt ontfanck te maecken rekeninge
bewys ende reliqua te doene tot onsen proffyte metten
anderen penningen van zynen ontfange zy onse droessaet
van brabant scoutet van antwerpen ende alle andere onse
ende onsen vassalen of smaelre heeren richteren justicieren
ende officieren onsen voirs. lants van brabant ende van overmaze
hoedanich die zyn oft wesen moegen tegenwoerdige ende
toecommende hueren stedehouderen ende elck van hen zoe
hem dat toebehoirt ende aengaen mach den voirs. suppliant
van dese onse gracie ende remisse inder manieren
voirscreven rustelyck ende peyselyck doen ende laeten genyeten
ende gebruycken sonder hem te doen noch te laeten geschien
in lyve noch in goede eenich hinder letsel oft moyenisse ter
contrarien maer indien zyn lyf of zyn onverbuerde
goeden daeromme gevangen becommert oft gearresteert
waeren dat zy die terstont stellen oft doen stellen tot volcommen
delivrancie ende slakingen want ons alzoe gelieft ende ten eynde
dat dit goet vast ende gestadich blyve tot eeuwigen dagen
zoe hebben wy onsen zegel hier aen doen hangen behoudelyck
in andere saken ons recht ende een yegelyck tzyne in allen
gegeven in onse stede van bruessel inde maent van octobre
int jaer onsenheeren duysent vyfhondert ende achtendertich
van onsen keyserycke txixe ende van onsen rycken van
castilie ende andere txxiiie aldus stont gescreven opte
plycke byden keyser in zynen raede ende geteekent l de zoete
noch stont gescreven opte selve plycke visa registrata
ghecollacionneert tegens
doriginaele brieven by my
decock